b'\n_START_ARTICLE_\nAluminijev hidroksid\n_START_SECTION_\nPoimenovanje\n_START_PARAGRAPH_\nPoimenovanje razli\xc4\x8dnih oblik aluminijevega hidroksida je dvoumno in zanj ni nobenega univerzalnega standarda. Vse \xc5\xa1tiri polimorfne oblike imajo kemijsko formulo Al(OH)\xe2\x82\x83, v kateri so na aluminijev atom vezane tri hidroksilne skupine OH\xe2\x81\xbb._NEWLINE_Gibsit se imenuje tudi hidrargilit (iz gr\xc5\xa1kega hidra \xe2\x80\x93 voda in argilles \xe2\x80\x93 glina). Za prvo snov, ki so jo poimenovali hidrargilit in je bila domnevno aluminijev hidroksid, se je kasneje izkazalo, da je aluminijev fosfat. Imeni gibsit in hidrargilit so kljub temu \xc5\xa1e naprej uporabljali za isti polimorf aluminijevega hidroksida. Prvo ime se je uporabljalo predvsem v ZDA, drugo pa predvsem v Evropi.  Leta 1930 so gibsit/hidrargilit preimenovali \xce\xb1-aluminijev trihidrat, da bi ga razlikovali od bajerita, katerega so preimenovali v \xce\xb2-aluminijev trihidrat, \xc4\x8deprav sta obe obliki bolj ali manj enaki. Leta 1957 so na simpoziju o nomenklaturi glinice posku\xc5\xa1ali razviti univerzalen standard. Predlagali so, da bi se gibsit imenoval  \xce\xb3-Al(OH)\xe2\x82\x83,  bajerit \xce\xb1-Al(OH)\xe2\x82\x83 in nordstrandit  Al(OH)\xe2\x82\x83. Polimorfe so nazadnje razvrstili po njihovih kristalografskih zna\xc4\x8dilnostih: gibsit je postal \xce\xb1-Al(OH)\xe2\x82\x83, bajerit \xce\xb2-Al(OH)\xe2\x82\x83, nordstrandit in dojleit pa Al(OH)\xe2\x82\x83. Oznaki \xce\xb1 in \xce\xb2 sta se nana\xc5\xa1ali na heksagonalno kristalno strukturo z gostimi skladi in razli\xc4\x8dna polimorfizma v dehidriranem stanju, med nordstranditom  in dojleitom pa niso delali nobenih razlik.\n_START_SECTION_\nLastnosti\n_START_PARAGRAPH_\nGibsit ima zgradbo, zna\xc4\x8dilno za kovinske hidrokside z  vodikovimi vezmi. Zgrajen je iz dvojnih slojev hidroksilnih skupin z vmesnimi aluminijevimi ioni, ki zasedajo dve tretjini oktaedrskih lukenj med dvema slojema._NEWLINE_Aluminijev hidroksid je amfoteren. Z raztapljanjem v kislinah preide v [Al(H\xe2\x82\x82O)\xe2\x82\x86]\xc2\xb3\xe2\x81\xba (heksaakvaaluminij) ali produkte njegove hidrolize. Z mo\xc4\x8dnimi alkalijami tvori tetrahidroaluminatni ion [Al(OH)\xe2\x82\x84]\xe2\x81\xbb.\n_START_SECTION_\nProizvodnja\n_START_PARAGRAPH_\nSkoraj ves aluminijev hidroksid se proizvede po Bayerjevem postopku, ki se za\xc4\x8dne z raztapljanjem boksita v natrijevem hidroksidu pri temperaturi 170-180 \xc2\xb0C.  Sledi filtriranje, s katerim se odstrani neraztopljeno rde\xc4\x8de blato, odparevanje odve\xc4\x8dne vode, kristalizacija in su\xc5\xa1enje. _NEWLINE_Aluminijev hidroksid je po Bayerejvem postopku proizvajala Kemi\xc4\x8dna tovarna Moste v Ljubljani._NEWLINE_Neraztopljeni ostanek, imenovan rde\xc4\x8de blato, je zelo alkalen in \xc5\xa1kodljiv za okolje in se obi\xc4\x8dajno odlaga v velikih umetnih jezerih. Nesre\xc4\x8da, ki se je leta 2010  zgodila zaradi preboja jezu na tak\xc5\xa1nem umetnem jezeru pri tovarni v Ajki na Mad\xc5\xbearskem, je zahtevala devet smrtnih \xc5\xbertev in 122 po\xc5\xa1kodovanih. Rde\xc4\x8de blato  je onesna\xc5\xbeilo tudi veliko obdelovalnih povr\xc5\xa1in in vodotokov.\n_START_SECTION_\nRaba\n_START_PARAGRAPH_\nLetna proizvodnja aluminijevega hidroksida je pribli\xc5\xbeno 100 milijonov ton. Ve\xc4\x8d kot 90\xc2\xa0% se ga porabi za proizvodnjo glinice (Al\xe2\x82\x82O\xe2\x82\x83), ki je surovina za proizvodnjo aluminija._NEWLINE_Iz aluminijevega hidroksida se proizvajajo tudi druge aluminijeve spojine, predvsem kalcinirane glinice, aluminijev sulfat, polialuminijev klorid, aluminijev klorid, zeoliti, natrijev aluminat, aktivirana glinica in aluminijev nitrat.\n_START_SECTION_\nZaviralec gorenja\n_START_PARAGRAPH_\nAluminijev hidroksid se, podobno kot magnezijev hidroksid in zmesi huntita (Mg\xe2\x82\x83Ca(CO\xe2\x82\x83)\xe2\x82\x84) in hidromagnezita (Mg\xe2\x82\x85(CO3)\xe2\x82\x84(OH)\xe2\x82\x82\xe2\x80\xa24H\xe2\x82\x82O), uporablja kot mineralno polnilo za zaviranje gorenja polimerov. Pri temperaturi okrog 180 \xc2\xb0C razpade in pri tem absorbira veliko koli\xc4\x8dino toplote in sprosti vodno paro. Poleg tega tudi zelo u\xc4\x8dinkovito prepre\xc4\x8duje dimljenje \xc5\xa1tevilnih polimerov, predvsem poliestrov, akrilatov, etilen vinil acetata, epoksidov, PVC in gume.\n_START_SECTION_\nFarmacevtska industrija\n_START_PARAGRAPH_\nSpojina se uporablja kot antacid s trgovskimi imeni Alu-Cap, Aludrox, Gaviscon in Pepsamar, ker reagira s prebitno \xc5\xbeelod\xc4\x8dno kislino in zni\xc5\xbea njeno kislost. Zmanj\xc5\xa1anje kislosti v \xc5\xbeelodcu olaj\xc5\xa1a simptome razjed na \xc5\xbeelodcu in dvanajstniku, zgago in prebavne motnje, hkrati pa lahko povzro\xc4\x8di zapeko, zato se pogosto uporablja skupaj z magnezijevim hidroksidom in magnezijevim karbonatom, ki delujeta odvajalno. Aluminijev hidroksid je tudi sredstvo za reguliranje nivoja fosfatov v krvi pacientov z okvarami ledvic._NEWLINE_Oborjen aluminijev hidroksid se dodaja kot pomagalo v nekatera cepiva, na primer v cepivo proti vrani\xc4\x8dnemu prisadu. Ker dobro absorbira beljakovine, deluje tudi kot stabilizator in prepre\xc4\x8duje, da bi se beljakovine med skladi\xc5\xa1\xc4\x8denjem obarjale ali lepile na stene posod. Po cepljenju se zaradi absorpcije beljakovinski antigeni po\xc4\x8dasneje spro\xc5\xa1\xc4\x8dajo z mesta cepljenja. Poleg tega spro\xc5\xbei tudi nespecifi\xc4\x8den  odziv imunskega sistema, ker  inducira nastajanje se\xc4\x8dne kisline, ki za imunski sistem pomeni znak za nevarnost.\n_START_SECTION_\nMorebitni \xc5\xa1kodljivi u\xc4\x8dinki\n_START_PARAGRAPH_\nV 1960. In 1970. letih se je domnevalo, da je aluminij povezan z razli\xc4\x8dnimi nevrolo\xc5\xa1kimi motnjami, vklju\xc4\x8dno z Alzheimerjevo boleznijo. Kasnej\xc5\xa1e epidemiolo\xc5\xa1ke \xc5\xa1tudije niso dokazale nobene povezave med izpostavljenostjo aluminiju in nevrolo\xc5\xa1kimi boleznimi. _NEWLINE_Aluminijev hidroksid v nekaterih cepivih so povezovali tudi z makrofagi\xc4\x8dnim miofasciitisom, redko boleznijo mi\xc5\xa1ic.'